IOANA PETRESCU - audieri pentru obținerea funcției de MINISTRU AL FINANȚELOR

IOANA PETRESCU, fosta consilieră a premierului Victor Ponta, a primit aviz favorabil pentru funcția de ministru al Finanțelor cu 23 de voturi „pentru”, 15 „împotrivă” și 2 abțineri. Ea susține reducerea TVA și neimpozitarea profitului reinvestit, dar nu a răspuns la întrebările comisiei legate de introducerea cotei progresive de impozitare și de mecanismul de reeșalonare a ratelor la bancă, așa numita electorată.

Intervenția sa în timpul audierilor a durat mai puțin de cinci minute. În discursul său a ținut să sublinieze faptul că își dă seama de responsabilitatea care vine odată cu poziția de ministru al Finanțelor și că a luat parte la o serie de decizii de natură fiscală și în calitate de consilier al premierului.

Sesiunea de întrebări a membrilor comisiilor a durat circa o oră. IOANA PETRESCU a primit întrebări legate de reducerea CAS, reducerea evaziunii fiscale, scutirea impozitării profitului reinvestit, cota progresivă, înjumătățirea ratelor la bancă și de eventualele măsuri de sprijinire a IMM-urilor pe care le are în vedere.

Citește mai multe despre IOANA PETRESCU aici

Redăm, mai jos, cele mai importante răspunsuri ale IOANEI PETRESCU.

„Referitor la cotele scăzute pe întreg lanțul de turism: turismul are un multiplicator destul de mare”, a explicat ea arătând că orice ban investit în acest domeniu aduce cu sine sume mai mari. „Trebuie investigat ce înseamnă acest lanț. Dacă, de exemplu, se reduce TVA doar la restaurantele dintr-un anumit hotel pentru a reduce astfel costurile micului dejun inclus în cazare”, a adăugat IOANA PETRESCU, întrebată dacă reducerea TVA ar putea fi aplicată și în domeniul turismului.

„Impozitul forfetar este o măsură binevenită pentru că poate simplifica contabilitatea și reducerea birocrației firmelor mici. Într-adevăr s-a discutat despre un plafon ideal. Inițial, a fost trimisă o propunere de plafon extrem de ridicat. Nu se justifică ca o firmă extrem de mare, cum este un hotel, să plătească aceste taxe, dar trebuie gândit și cât de jos să fie acest plafon dacă vrei să incluzi și IMM-urile”

„Nu sunt persoană care să încerce să strice ce a făcut cineva înainte. S-a început restructurarea. Sper că efectele vor fi benefice și vor da roade din punct de vedere al colectării”, a spus IOANA PETRESCU pe tema restructurării ANAF.

„Abia și-a început activitatea. Este o parte într-un puzzle care trebuie realizat la ANAF. Nu toate piesele sunt la locul lor”, a declarat ea referitor la Direcția Antifraudă din cadrul ANAF. Petrescu a mai spus și că s-a pus pe picioare o direcție de risc „care să analizeze riscurile contribuabililor, computerizat și impersonal”.

„Ratele (n.r. de contribuții) sunt prea mari. Susțin reducerea CAS cu 5 puncte procentuale din iulie. Mi se pare o măsură bună”, a spus IOANA PETRESCU în timpul audierilor. „Eu personal sunt o mare susținătoare a reducerii CAS și a scutirii impozitului pe profitul reinvestit. Reducerea cu 5 puncte procentuale are efecte benefice pentru firme pe care le stimulează să angajeze și cu acte și reduce evaziunea fiscală”, a mai adăugat ea.

„Munca în România este mult prea fiscalizată, ratele sunt mult prea mari. Am fost întotdeauna adepta reducerii CAS cu 5 puncte procentuale. Voi sprijinii cât pot să fie aplicată de la 1 iulie (…) Sunt mare susținătoare a acestor două măsuri, reducerea CAS și neimpozitarea profitului reinvestit. Reducerea cu 5 puncte procentuale va avea un efect benefic asupra firmelor și le va stimula să angajeze cu acte, adică legal. Avem o piață foarte mare a muncii la negru și trebuie redusă”, a declarat IOANA PETRESCU, potrivit Mediafax.

„Vrem să stimulăm formarea de capital și investițiile. Comisia Națională de Prognoză a făcut o analiză și a estimat un impact pozitiv de plus 0,5 puncte procentuale la PIB”, a continuat ea.

În timpul audierior, fosta consilieră la premierului a mai spus că Enache Jiru, propunerea lui Victor Ponta la conducerea CEC, este o persoană „foarte bine pregătită” și că reducerea TVA la pâine a avut beneficii asupra colectării și a dus la reducerea prețului pâinii.

IOANA PETRESCU a ținut să sublinieze că printre măsurile luate de Guvern la care și-a adus contribuția s-au numărat:

– transformarea sistemului de TVA la încasare într-unul opțional;

– urgentarea anumitor măsuri pentru din legea holding-urilor;

– urgentarea rambursărilor la TVA.

IOANA PETRESCU a mai spus, în timpul audierilor, că pregătirea obținută în străinătate o recomandă pentru ocuparea funcției de ministru al Finanțelor. În fața comisiei fosta consilieră a premierului a adăugat că, dacă va obține postul de ministru, va sprijini mediul de afaceri și va continua relațiile României cu instituțiile financiare internaționale.

„Prin pregătirea mea, prin ceea ce am scris și prin relația pe care am avut-o cu American Enterprise Institute aș dori ca măsurile pe care le luăm să sprijine mediul de afaceri și să ducă la o creștere economică”, a declarat Petrescu în cadrul audierilor.

„Cred că trebuie să ne îndreptăm într-o zonă în care să fie mai multă transparență și să existe un mai bun dialog cu mediul de afaceri”, a mai spus ea.

IOANA PETRESCU a explicat că un dialog mai bun cu reprezentanții mediului de afaceri din România va ajuta la apariția predictibilității care, la rândul său, va ajuta la dezvotarea acestuia.

„În principiu, voi susține programul de Guvernare la care am și contribuit deși eram la Washington în acel moment”, a mai spus fosta consilieră a premierului Victor Ponta, propusă acum pentru funcția de ministru al Finanțelor.

„În principiu, sunt convinsă că trebuie să continuăm acordurile cu instituțiile financiare internaționale, mai ales în contextul internațional actual, pentru că trebuie să dăm un semn că suntem stabili în țară”, a mai adăugat Petrescu.

IOANA PETRESCU, în vârstă de 34 de ani, a fost cercetător afiliat la American Enterprise Institute. Ea deține un doctorat și un masterat în economie de la Universitatea Harvard și este licențiată în economie și matematică la Colegiul Wellesley.

Printre domeniile de specialitate ale IOANEI PETRESCU se numără finanțele publice, economia țărilor emergente și în curs de dezvoltare, precum și economia de securitate națională.

Ea a fost numită la începutul lunii septembrie a anului trecut consilier de stat în cadrul Cancelariei Primului-Ministru.